<classify> KATIBU Mkuu wa Chama Cha Mapinduzi CCM, Dk Bashiru Ali amekemea matendo ya kinyonyaji na ukandamizaji, yanayofanywa na baadhi ya viongozi ambayo yamekuwa yakichafua taswira ya chama hicho na serikali kwa wananchi. Akizungumza wakati wa kuzindua mkutano wa Baraza Kuu la Umoja wa Wanawake Tanzania UWT jana jijini hapa, Dk Bashiru alisema kuwa hakuna muda wa kuyafumbia matendo hayo, ambayo yanachafua taswira ya chama na serikali kwa wananchi.Akizungumzia maovu hayo katika eneo la ardhi, Dk Bashiru alisema bado kuna migogoro ya ardhi ambayo imekithiri kwenye maeneo mbalimbali huku waathirika wakubwa wakiwa masikini. Aliwataka watendaji na wenye mamlaka, kuacha kufanya kazi kwenye vyombo vya habari, badala yake kwenye maeneo husika. Alisema kwa kusimamia vibaya sekta ya ardhi, kumeibua migogoro mikubwa, ambapo baadhi ya viongozi wamehodhi maeneo makubwa na kuwageuza wananchi kuwa vibarua kwa kuwakodishia maeneo ya kulimia.Kwa mwananchi wa kawaida ambaye ni masikini ardhi ndio nyenzo ya uhakika ya kumkomboa masikini, alisema. Dk Bashiru aliwaeleza wajumbe wa baraza hilo kuwa hawawezi kusema wanawake ni jeshi kubwa na ushindi ni lazima, kama hawataweza kupigana dhidi ya vitendo vya unyonyaji, vinavyofanyika kwenye ardhi. Nilikuwa Morogoro akatajwa waziri mmoja ana ekari 1,000. Wananchi wananiuliza wanataka kujua amezipataje?.Na mimi nitamuita aeleze amezipataje? Hatuwezi tukawa na viongozi ndani ya chama kinachojitambulisha kama chama cha wanyonge halafu baadhi yetu wanapora ardhi ya wanyonge, aliweka bayana. Dk Bashiru alisema UWT ina wajibu wa kuwatetea wananchi wanaodhulumiwa, badala kazi hiyo kuwaachia mashirika yasiyokuwa ya kiserikali kuwatetea.Kuhusu kilimo, Dk Bashiru alisema kila jitihada zinazofanywa na serikali kuwakomboa wakulima waweze kunufaika, wapo watu wanaofanya juhudi za kukwamisha jitihada za serikali. Alitoa mfano juhudi zilizofanyika kwenye zao la kahawa mkoani Kagera, kwa kuweka mikakati ya kuwanufaisha wazalishaji kupitia vyama vya ushirika, lakini waliohusika kuviua vyama hivyo wamekuwa mstari wa mbele kuhujumu mkakati wa serikali. Kuhusu sekta ya uvuvi, Dk Bashiru alisema operesheni ya kukabiliana na uvuvi haramu, imeibua makundi ya watumishi wa serikali kuwakandamiza wananchi.Alisema kutokana na hali hiyo, alimuagiza Naibu wa Waziri wa Mifugo na Uvuvi, Abdallah Ulega, kuwa chama hakitaki ubabaishaji kwenye kusimamia sheria, lakini utu uzingatiwe. Aidha, Dk Bashiru alisema pamoja na umuhimu wa sekta ya elimu katika kujenga nidhamu na utamaduni wa taifa, bado sekta hiyo inahitaji uangalizi wa kutosha. Alisema shule za umma ndizo zinapaswa kuwa kiongozi, hata hivyo licha ya udahili kuimarika bado usimamizi wake si mzuri, kuanzia ubora, maslahi na mazingira ya kufundishia.Pia Dk Bashiru aligeukia maovu yaliyokuwa yakifanyika ndani ya CCM na kusababisha makundi ndani ya chama hicho. Alitaja maovu hayo ni makundi ya uchaguzi, kutosimamia muungano, utovu wa nidhamu na kukosekana kwa umoja ndani ya chama, viongozi wa serikali na chama. Alisema CCM hakitavumilia kiongozi kutumia muda, rasilimali za serikali kusaka na kuendesha makundi ya wasaka vyeo. Kuna chama kimoja na Rais mmoja. Kusaka urais kabla ya muda huko ni kujishushia sifa.Kila mmoja jina lake tunalo, kipi alichosema, wapi walipokutana na muda ukifika tuta print kuchapisha na tutawaonyesha. Cheo hicho ni cha watu wote, si mtu kujipitisha, urais si wa mapambo ni sifa. Mtu anayefaa kuwa rais anaombwa, alieleza huku akishangiliwa na wajumbe wa baraza hilo. Alisema changamoto nyingine iliyopo ni kukosekana kwa umoja baina ya watendaji wa serikali na chama. Waziri haelewani na Naibu. Mkuu wa mkoa haelewani na RAS. DC Mkuu wa wilaya ana mgombea wake makatibu nao wana wagombea wao. Hakuna kazi inayofanyika hapo ni vyeo tu, alisema.  <topic>: KITAIFA 